text: To soldater dræbt i Oksbøl
  11 juni 2010 kl. 09.58
  To soldater fra Den Kongelige Livgarde omkom i formiddag ved en eksplosion under en skydeøvelse i Oksbøl.
  To andre soldater kom lettere til skade, oplyser Hærens Operative Kommando.
  Soldaterne var i gang med at affyre en granat, da den eksploderede i afskydningsrøret - mortéren.
  Hærens teknikere og Forsvarets Auditørkorps er gået i gang med at finde årsagen til, at granaten eksploderede i utide. Foreløbig har forsvaret indstillet brugen af 60 mm motér under øvelser og i Afghanistan.
  De to dræbte og de to sårede kom alle fra mortérenheden ved 5. kompagni under 2. bataljon ved Den Kongelige Livgarde.
  De havde 14 dage tilbage af deres uddannelse, og i går var de blevet testet i granat-affyring.
  
  Skal udsendes
  Enheden forbereder sig til udsendelse til Afghanistan fra august 2010.
  Våbensystemet er blevet brugt siden 2003, og den eksploderede motér er indkøbt i 2006.
  Hærens teknikere og Forsvarets Auditørkorps undersøger ulykken.
  De skal blandt andet klarlægge, om der blev begået en menneskelig fejl.
  Ulykken skete klokken 9.10 fredag nær Kallesmærskvej. Forsvaret stoppede straks øvelsen og afspærrede arealet.
  Den ene af de dræbte var død på stedet, den anden døde på vej til sygehuset.
  De 130 soldater i Oksbøl holdt en mindehøjtidelighed fredag eftermiddag.
  